રિવરફ્રન્ટને કારણે નદીઓનું અસ્તિત્વ જોખમાય છે. ‘સાબરમતી નદી રિવર ફ્રન્ટ’ તેનું જીવતું જાગતું ઉદાહરણ છે. વિશ્વામિત્રી નદી સામે પણ આ જ પ્રમાણે કરવાનો ભરપુર પ્રયત્ન વર્ષ ૨૦૦૫ – ૨૦૧૭ દરમ્યાન થયો. લોકોને ભ્રમિત કરવાની આ કોશિશ કરોડો રૂપિયાની જાહેરાતો દ્વારા થઈ. પરંતુ વડોદરા શહેરના જાગ્રત નાગરિકોએ ભેગા મળી તેની સામે વૈચારિક અને કાયદાકીય સંઘર્ષ કર્યો. તથ્યો અને સમજ સાથે તેનો સામનો કર્યો. સાથી તૃપ્તિ શાહ કે જેઓ આપણી વચ્ચે હવે નથી, તેઓ જ્યારે કેન્સરની ગંભીર બીમારીમાં સપડાયા હતા ત્યારે તેમણે રોહિત પ્રજાપતિ, નકુલ પ્રધાન, સંજય સોની, સુરેખાબેન સુળે અને પ્રતિક લાકડાવાલા સાથે મળી નેશનલ ગ્રીન ટ્રિબ્યુનલમાં કેસ (એપ્લીકેશન નં. ૪૯/૨૦૧૬) દાખલ કર્યો હતો. સાથી તૃપ્તિ શાહના મૃત્યુના એક દિવસ પહેલા જ તા. ૨૫.૦૫.૨૦૧૬ના રોજ નેશનલ ગ્રીન ટ્રિબ્યુનલની પૂના બેન્ચે તા. ૨૫-૫-૨૦૧૬ના રોજ વિશ્વામિત્રી રીવરફ્રન્ટ ડેવલપમેન્ટ પ્રોજેકટના (VRDP) વિસ્તારમાં ચાલતા તમામે તમામ કામ ઉપર રોક લગાવી છે. આ વચગાળાના ચુકાદાનો અમલ કરવા આજે પણ વડોદરા મ્યુનિસિપલ કોર્પોરેશન તૈયાર નથી. આ વચગાળાના ચુકાદાને સુપ્રીમ કોર્ટમાં પડકાર્યો પણ નથી અને તેનો અમલ પણ વડોદરા મ્યુનિસિપલ કોર્પોરેશન કરતી નથી. આજે આ કેસની સુનવણી કોર્ટમાં ચાલે છે.